Vermiste sakeman dood gevindLeon Hefer (Foto: Facebook/Leon Hefer) ŉ Bekende sakeman van Randfontein wat Dinsdag spoorloos verdwyn het, se liggaam is ná ŉ grootskaalse soektog gevind. Volgens sers. Carmen Hendricks, woordvoerder van die Randfontein-polisie, is Leon Hefer (59) se liggaam Donderdagoggend gevind. “Die polisie het rondom 07:00 inligting ontvang van ŉ liggaam wat in ŉ oop stuk veld in Ivory Park, Clayville, gevind is. Die polisie het die liggaam na die Germiston-patologiediens vir identiteitsbevestiging geneem waar bevestig is dat die liggaam wel dié van die vermiste sakeman Leon Hefer is.” Hefer, eienaar van Die Tuinhekkie, ŉ venue in Randfontein, was ŉ gesiene sakeman en bekende inwoner van die dorp. Charl Roestroff, eienaar van Dj Vastrap en ŉ goeie vriend van Hefer, sê Hefer was glo op pad na ŉ besigheidsafspraak, maar is nooit weer lewend gesien nie. Roestroff sê sy dood is ŉ reuseslag. “Dit is ŉ baie hartseer saak. Sy dood laat ŉ groot leemte in die gemeenskap; hy was so spontaan, altyd vriendelik, altyd gereed om hand by te sit.” Volgens die polisie is Hefer Dinsdag rondom 12:40 vir die laaste keer by die Total-vulstasie in Lazaarstraat gewaar. “Hefer is Dinsdag na sy verdwyning gekontak waarna ŉ vreemde persoon geantwoord het en dit duidelik gemaak het dat Hefer nie op die oomblik beskikbaar is nie. Daarna is Hefer se foon afgeskakel en niemand kon hom sedertdien in die hande kry nie,” sê Roestroff. Hefer se silwer Volkswagen Polo met registrasienommer XXK 182 GP, is steeds spoorloos en die polisie se ondersoek duur voort.